
2013 m. lapkričio 20 d. pranešimas VIR
Ekonomikos komitetas siūlo nustatyti vietinės rinkliavos dydžio ribą už leidimo įrengti išorinę reklamą išdavimą


Šios dienos posėdyje Ekonomikos komitetas kaip pagrindinis komitetas svarstė Rinkliavų įstatymo 13 straipsnio pataisų projektą Nr. XIP-2268. Po svarstymo pritarta komiteto patobulintam įstatymo projektui ir komiteto išvadoms.  Komitetas, atsižvelgdamas į Lietuvos Respublikos Seimo kanceliarijos Teisės departamento pastabą, kad vietinės rinkliavos dydžio nustatymo kriterijai turėtų sistemiškai apimti visus vietinės rinkliavos objektus, taip pat į tai, kad galiojančiame Rinkliavų  įstatyme atitinkami kriterijai yra nustatyti valstybės rinkliavos dydžiui, bei į Audito komiteto pasiūlymą, pasiūlė įstatyme numatyti vietinės  rinkliavos dydžio nustatymo kriterijus. Komitetas siūlymu vietinė rinkliava apskaičiuojama atsižvelgiant į: 1) išlaidas juridinę  galią turinčio dokumento blankui pagaminti; 2) išlaidas teisės aktų  nustatytų reikalavimų įvykdymui patikrinti; 3) kitas  pagrįstas išlaidas, susijusias su vietinės rinkliavos objektu. Konkretūs vietinių rinkliavų dydžiai, atsižvelgiant į  išvardintus kriterijus, būtų  nustatomi vietinės rinkliavos nuostatuose.


Komitetas paskirtas papildomu  apsvarstė ir  Valstybinio socialinio draudimo įstatymo 4, 7, 8, 16, 19 straipsnių pakeitimo ir papildymo įstatymo 6 straipsnio pakeitimo įstatymo projektą Nr. XIIP-1170 bei Valstybinio socialinio draudimo įstatymo 4, 7 ir 9 straipsnių pakeitimo įstatymo 5 straipsnio pakeitimo įstatymo projektą XIIP-1171, kuriais siūloma iki 2016 metų nuo "Sodros" įmokų atleisti individualių įmonės savininkus, mažųjų bendrijų, taip pat ūkinių bendrijų narius. Komitetas pasiūlė pagrindiniam Socialinių reikalų ir darbo komitetui įstatymo projektą patobulinti, atsižvelgiant į Lietuvos Respublikos Seimo kanceliarijos Teisės departamento pastabas, kurioms Komitetas pritarė.

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





